b'\n_START_ARTICLE_\nLuigi Oreglia di Santo Stefano\n_START_SECTION_\nBakgrunn\n_START_PARAGRAPH_\nLuigi Oreglia di Santo Stefano stammet fra baron-slekten av Santo Stefano.\n_START_SECTION_\nPrest\n_START_PARAGRAPH_\nHan studerte som seminarist i Torino og ble presteviet i 1851, og virket det meste av sin karri\xc3\xa8re i kuriens tjeneste.\n_START_SECTION_\nBiskop\n_START_PARAGRAPH_\nHan ble utnevnt til titul\xc3\xa6rerkebiskop av Damietta og konsekrert i 1866, og samme \xc3\xa5r ble han nuntius til Belgia. Fra 1868 var han nuntius til Portugal.\n_START_SECTION_\nKardinal\n_START_PARAGRAPH_\nI 1873 ble han utnevnt til kardinalprest av S. Anastasia. Luigi Oreglia di Santo Stefano deltok p\xc3\xa5 konklavet i 1874, og i 1876 ble han prefekt for Kongregasjonen for avlat og relikvier. I 1877 ble han utnevnt til abbed for SS. Vincenzo ed Anastasio alle tre Fontane. Mellom 27. mars 1882 og 15. mars 1883 var han camerlengo (kammerherre). 24. mars 1884 ble han forfremmet til kardinalbiskop av Palestrina, og 27. mars \xc3\xa5ret etter ble han p\xc3\xa5 nytt utnevnt til camerlengo. _NEWLINE_I 1889 fikk han bisped\xc3\xb8mmet Porto e Santa Rufina og ble visedekanus for kardinalskollegiet, og i 1896 ble han dekanus for kardinalskollegiet og fikk det titul\xc3\xa6re bisped\xc3\xb8mmet Ostia e Velletri. I 1897 ble han utnevnt til prefekt for Kongregasjonen for seremoniene. _NEWLINE_Da pave Leo XIII d\xc3\xb8de i 1903 ble kardinal Oreglia den eneste fremdeles levende kardinal elevert av pave Pius IX. Han var med dette den eneste elektor under konklavet i 1903 som hadde erfaring fra et pavevalg. Han var ogs\xc3\xa5 lederen av den ultrakonservative kuriefraksjonen innen kardinalkollegiet som \xc3\xb8nsket seg en fastere og mer ub\xc3\xb8yelig pave enn pave Leo ble ansett \xc3\xa5 ha v\xc3\xa6rt. Oreglia antas \xc3\xa5 ha spilt en viktig rolle ved valget av kardinal Giuseppe Sarto som Pius X. Det er ogs\xc3\xa5 noen kirkehistorikere som tror at uten kardinal Oreglias innflytelse ville kardinal Sarto ha valgt \xc3\xa5 nekte \xc3\xa5 ta p\xc3\xa5 seg paveembedet til tross for at han hadde f\xc3\xa5tt 55 av 60 mulige stemmer._NEWLINE_P\xc3\xa5 samme tid sies det at Oreglia ogs\xc3\xa5 hadde protestert sterkt mot kardinal Jan Puzyna de Kosielskos fremleggelse av det sivilveto som keiser Franz Joseph av \xc3\x98sterrike hadde nedlagt mot kardinal Mariano Rampollas navn. Rampolla hadde v\xc3\xa6rt pave Leos statssekret\xc3\xa6r. Oreglia skal ogs\xc3\xa5 ha forbudt den valgmetode som er kjent som accessus i 1903-valget som valgte pave Pius X._NEWLINE_Oreglia beholdt sine embeder innen kardinalkollegiet helt til sin d\xc3\xb8d i 1913 i en alder av 85 \xc3\xa5r.'